Opdatering: Efter meddelelsen om det første coronarelaterede dødsfald vælger Statens Serum Institut nu også at tælle dødsfald torsdag med i opgørelsen.

Danmark har fået sine første dødsfald relateret til Covid-19.

Lørdag døde en 81-årig svækket borger, som var indlagt på Herlev Hospital for andre alvorlige sygdomme.

Og natten til torsdag døde en 80-årig nordjyde, som man hidtil ikke har valgt at tælle med i statistikken over Covid-19-relaterede dødsfald i Danmark. Men nu fortæller Statens Serum Institut, at man fremover forventer, at dødsfaldet kommer til at tælle med i statistikken.

Dermed kommer antallet af coronarelaterede dødsfald op på to.

Fem anbefalinger til at undgå smittespredning Helt konkret har Sundhedsmyndighederne fem anbefalinger: Vask dine hænder tit eller brug håndsprit. Host eller nys i dit ærme – ikke dine hænder. Undgå håndtryk, kindkys og kram – begræns den fysiske kontakt. Vær opmærksom på rengøring – både hjemme og på arbejdspladsen. Vær opmærksom, når du er på steder med tæt kontakt til mange mennesker. Kilde: Sundhedsstyrelsen

Patienten, som døde på Herlev Hospital lørdag, udviklede under sin indlæggelse tegn på mulig infektion med coronavirus.

Patienten blev efterfølgende testet og håndteret efter gældende forskrifter i sundhedsvæsnet og modtog understøttende behandling i isolation, oplyser Region Hovedstaden.

- Det personale, der har været i så tæt kontakt, at det har udgjort en potentiel smitterisiko, er midlertidigt sendt hjem, og der vil være opfølgning efter gældende regler. To medpatienter har indtil videre ikke haft symptomer, der tyder på smitte, men forbliver indtil videre isoleret, skriver regionen videre i pressemeddelelsen.

Den 80-årige person fra Nordjylland, som natten til torsdag blev erklæret død efter et hjerteanfald, blev efterfølgende testet positiv for coronavirus.

Myndighederne har dog ikke hidtil betragtet patientens død som det første coronadødsfald i Danmark.

Sundhedsminister Magnus Heunicke (S) kondolerer i en skriftlig udtalelse lørdag aften.

- Jeg kan desværre bekræfte, at to ældre patienter smittet med corona er afgået ved døden. Vi ved ikke, om coronavirus har været den direkte årsag til dødsfaldene. Mine tanker går til de berørte, venner og familie. Dødsfaldene understreger den store alvor, vi skal møde epidemien med. Vi må alle gøre alt, hvad vi kan, for at passe på hinanden.

Tv-lægen Qvortrup Geisling: Ikke overraskende

Ifølge DR's sundhedskorrespondent, Peter Qvortrup Geisling, er det ikke overraskende, at der nu er kommet dødsfald som følge af coronavirusepidemien: